Ekonomia e Ukrainës dhe FMN-ja
Konflikti në lindje të vendit po rrezikon edhe më tej ekonominë e brishtë të Ukrainës
Ndërkohë që në Uashington po zhvillohen takimet vjetore të FMN-së dhe Bankës Botërore, Ukraina po përpiqet të lehtësojë kushtet e paketës financiare prej 17 miliardë dollarësh. Kievi thotë se vendi gjendet tashmë në luftë dhe i duhet të ndërtojë forca të reja të armatosura. Por, disa analistë thonë se termat e borxhit mund t’i kthehen kundër ekonomisë së Ukrainës. Korrespondenti Henry Ridgwell njofton nga kryeqyteti i Ukrainës. Që në fillim të viteve ’90-të, Ukraina ka patur ekonominë me rendimentin më të keq ndër ish-vendet sovjetike. Analistët thonë se tani konflikti rrezikon ta shtyjë pranë falimentimit. Ekonomisti Oleh Soskin, drejtor i Institutit të Transformimit të Shoqërisë në Kiev, thotë se Banka Botërore është treguar bujare në vlerësimin e saj për një rudhje prej 8% të ekonomisë së Ukrainës në të ardhmen. Përpara konfliktit në lindje, eksportet nga rajoni Donetsk ishin në 1.5 miliardë dollarë në muaj, thotë guvernatori i Donetskut, Sergiy Taruta. Në muajin prill, Ukraina nënshkroi një marrëveshje me FMN-në prej 17 miliardë dollarësh, pjesë e një pakete më të gjerë shpëtimi prej 27 miliardësh. Muajin e kaluar, kryeministri u shpreh se vendit i duhet një nxitje pasi Ukraina ndodhet tashmë në luftë. Por, Oleh Soskin paralajmëron se vendi duhet t’i ruhet marrjes së një borxhi të mëtejshëm nga FMN-ja. Soskin është kritik ndaj këtyre kushteve, të cilat kërkojnë ulje të shpenzimeve dhe dhënien fund të subvencionimit të gazit. Rrogat e sektorit publik po ulen dhe taksat për pronën po rriten. Por, reforma të tilla janë pjesë e transformimit të Ukrainës, këmbëngul guvernatori i Donetsk, Sergiy Taruta. Banka Kombëtare e Ukrainës ka vënë në zbatim një nivel të lëvizsshëm të këmbimit të monedhës hryvnia. Vlera e saj ka rënë më shumë se 40%. Kjo mund të jetë një litar shpëtimi pasi i bën më të lira eksportet ukrainase. Por, duhet të gjenden tregje të reja. Zbehja e ndërvarësisë historike nga Rusia është e shëndetshme, thotë Oleh Soskin. Me afrimin e dimrit, analistët thonë se qëndresa e Ukrainës ndaj Rusisë në lidhje me një faturë gazi prej 5 miliardësh vë në rrezik mundësinë e shtetasve të saj për të ngrohur shtëpitë. Zyrtarët evropianë thonë se shpresojnë të arrihet një marrëveshje e përkohshme ndërmjet dy palëve gjatë këtij muaji.